N Á R O D N Á R A D A  S L O V E N S K E J R E P U B L I K Y

# III. volebné obdobie

N á v r h

Ústavný zákon o skrátení volebného obdobia Národnej rady Slovenskej republiky

z .................................... 2005

Národná rada Slovenskej republiky sa uzniesla na tomto ústavnom zákone

**Čl. 1**

1. Volebné obdobie Národnej rady Slovenskej republiky, zvolenej v roku 2002 sa skončí dňom volieb do Národnej rady Slovenskej republiky.
2. Voľby do Národnej rady Slovenskej republiky sa vykonajú dňa 26. marca 2006

**Čl. 2**

Tento ústavný zákon nadobúda účinnosť dňom vyhlásenia.

 **Dôvodová správa**

1. Všeobecná časť:

 Voľby do Národnej rady Slovenskej republiky sa konali v dňoch 20 a 21 septembra 2002. V zmysle Ústavy Slovenskej republiky a zákona 333/ 2004 Z. z. o voľbách do Národnej rady Slovenskej republiky by sa mali konať v sobotu 16. septembra 2006.

 Vzhľadom na súčasný vývoj politickej situácie , ktorý je charakteristický neustálym prechodom poslancov z politických strán za ktoré boli občanmi volení za poslancov Národnej rady Slovenskej republiky do iných strán a poslaneckých klubov a skutočnosť, že dnes koaliční poslanci nie sú schopní sami presadzovať svoj vládny program , ale len za pomoci tzv. nezávislých poslancov resp. poslancov, ktorí prešli z opozičných poslancov do koalície a boli proti programovému vyhláseniu vlády, že táto skutočnosť vrhá zlý pohľad na najvyšší zákonodarný zbor u drvivej väčšiny občanov Slovenskej republiky, v záujme skrátenia súčasnej politickej krízy a nastolenia stability, navrhuje skupina poslancov za KSS návrh Ústavného zákona o skrátení III. volebného obdobia Národnej rady Slovenskej republiky na mesiac marec 2006.

Návrh skupiny poslancov nie je spojený s mimoriadnymi výdavkami nakoľko na rok 2006 sú plánované riadne voľby do Národnej rady Slovenskej republiky.

Návrh predloženého Ústavného zákona nemá vplyv na zamestnanosť a je v súlade s Ústavou Slovenskej republiky.

**Osobitná časť:**

––––––––––––

**K článku I.**

 V uvedenom článku sa konštatuje skrátenie III. Volebného obdobia Národnej rady Slovenskej republiky k termínu uskutočnenia nových volieb do Národnej rady Slovenskej republiky.

**K článku II.**

Vzhľadom na uvedené skutočnosti v predkladanom návrhu sa navrhuje nadobudnutie účinnosti ústavného zákona dňom vyhlásenia v zbierke zákonov.

**D O L O Ž K A Z L U Č I T E Ľ N O S T I .**

1. Navrhovateľ: skupina poslancov Národnej rady Slovenskej republiky.
2. Názov návrhu : Ústavný zákon o skrátení volebného obdobia Národnej rady Slovenskej republiky.
3. Súlad s právom Európskej únie : uvedená problematika nie je uvedená.
4. Návrh zákona svojou problematikou : nepatrí medzi prioritné oblasti aproximácie práva.
5. Charakteristika právnych noriem Európskej únie, ktorými je upravená problematika návrhu zákona : nie je upravená v práve Európskych spoločenstiev, nie je v práve Európskej únie.
6. Vyjadrenie stupňa kompaktibility s právom Európskej

Únie: vzhľadom na vnútroštátny charakter je bezpredmetné vyjadrovanie stupňa zlučiteľnosti návrhu s predpismi ES/EU.